khistorydata/jeongjo-sjw-relations huggingface dataset:
정조 8년 · 강
正言李顯道。以父病陳疏徑行。批許救護。
정조 8년 · 강
副司直李得臣疏辭新資。賜例批。
정조 8년 · 강
命新設宮房嘉山折受。勿施。
정조 8년 · 목
敎曰。今番新設宮房田土折受中。有嘉山郡火稅筒畓。而向日文書啓下時。欲爲措辭判付而未果。近因擧行文書。始覺未免混同折受。此畓雖非左於民者。必是官用之需。然而屬之宮房。則奚特官不成樣。亦當民受其病。更以此意。自戶曹分付該道臣處。嘉山所在田土望定一款勿施。其代。度支從便代給事分付。
정조 8년 · 강
命李運春。內乘調用。
정조 8년 · 목
敎曰。觀其身手。近來武弁中所罕見。且以嶺人。爲先正外孫云。雖有調用之命。薦月尙遠。遠人等待之弊。不可不念。內乘適有窠。今日政調用事分付。
정조 8년 · 강
遞校理安策。修撰李東稷。副修撰孟至大。司諫李身晦。獻納李壽咸。正言徐有鍊。以李亨逵爲大司憲。金履厚爲司諫。李勉兢爲獻納。愼師稷爲正言。
정조 8년 · 목
政院。以玉堂上下番俱空啓。敎以。在外人許遞。政官才已出去。待明朝牌招開政。以在京無故人差出。又以試所臺諫變通啓稟。敎以。與牌不進憲長許遞。前望單子入之。待下批牌招。武所殿試。推移進去。
정조 8년 · 목
全羅監司趙時偉。以泰仁縣民家失火馳啓。敎以。各別顧助事。令廟堂行會。
정조 8년 · 강
命關北災實狀。今日內回啓。湖西災實狀依施。
정조 8년 · 목
因咸鏡監司李★(土+甲)災實分等狀啓。敎以。今日內草記回啓。又因洪忠監司沈豊之災實分等狀啓。敎以。災結所請。極其精約。牙山倉屬七邑大同上納寬限事。推奴徵債事。竝與分等。皆非難從之請。不必稟處。依此施行事回諭。
정조 8년 · 강
重推黃海監司洪秉纉。泰安郡守李壽弘。
정조 8년 · 목
因黃海監司洪秉纉奏請使先來軍官過去狀啓。敎以。海營撥路。係是朝發夕至之地。況勅使云云狀啓。亦屬邊情。初四朝所出。今年始爲來到。寧有如許紀律。當該監司爲先推考。自廟堂後勿如是之意。各別嚴飭。○洪忠監司沈豊之。以漂人護送差員泰安郡守李壽弘罷黜馳啓。敎以。此等擧行。專在問情官。而發送之際。又有此疏漏之事。當該下去譯官所爲。極爲駭然。有關邊情。不可決棍而止。卽其地定配。當該虞侯。卿其拿致營門。嚴棍懲勵。地方官數遞可悶。姑先從重推考事回諭。
정조 8년 · 강
命放鑰司謁。汰去嚴懲。
정조 8년 · 목
政院啓言。闕門放鑰。自有常規。而今日司謁。不傳下敎於本院。直令軍士。徑先放鑰。前所未有。萬萬駭然。當該司謁。請令攸司科治。敎以。若此。則闕門放鑰。司謁主張。而承旨作一冗官乎。寧有如許事理。況門鑰所重尤何如。此而尋常處之。後弊難言。該司謁爲先汰去。令攸司從重照律嚴處。以懲日後。
정조 8년 · 강
命武擧子具膺謙。嚴加懲治。
정조 8년 · 목
武二所啓言。擧子具膺謙。與治匠輩相約。以錢締結。莫重國試。作奸痛駭。幷移送秋曹。依律嚴勘。敎以。柳技拔去。鐵芻未試。奸情雖有已行未行之別。其在嚴科場之道。不可不嚴飭。卿旣帶將任。且管主試。具膺謙嚴加懲治。干連諸漢。亦爲分等嚴治草記。
정조 8년 · 강
命前假注書鄭東愼等仍囚。院隸更爲査問。
정조 8년 · 목
義禁府啓言。前假注書鄭東愼尹之鉉原情。汎稱遲晩。請幷刑推得情。敎以。院隸之不知其居住。前朝望筒。翌朝始傳云者。推以事理。太不成說。況朴蓍壽處分之後。實注書連以新除他注書去來。屢度催促云爾。則院隸豈有經宿不往之理。爲先令政院嚴査。果如囚供。院隸出付該曹。嚴加懲治。囚供又或爽實。自有瞞告之律。此囚等姑爲仍囚。以待結末。○刑曹啓言。院隸自臣曹嚴問其委折。則院隸沈得良以爲。注書以新榜之故。不知其居住。以致望筒經宿始傳。罪死無惜云。請枎一百放送。敎以。此而尋常處之。流弊將至於眞箇命牌。經宿始傳。杖百之律。失之太寬。院隸以一人捉送。卿等無一言皁白者。詳覈之意。果安在哉。更爲査問草記。
정조 8년 · 강
命時囚尹之鉉等。更招以聞。注書韓與裕拿問。
정조 8년 · 목
敎曰。時囚尹之鉉鄭東愼等。所當白放。而藉令院隸。到朝始傳。食前足以仕進。而侵午無形影者。亦可諉之院隸之罪乎。以此意明日更招以聞事。分付該房。昨日飭敎何如。而昨日新除注書韓興裕。至今尙不仕進。究厥所爲。萬萬痛駭。亦令該府拿問處之。待下敎捧供。此等頑慢之類。宜有別般懲勵之擧。幷以此意分付。
정조 8년 · 강
命朴鳳瑞等。依昨日下敎決罪。
정조 8년 · 목
刑曹啓言。卽接武一所移文。則擧子朴鳳瑞。使出身柳東亮代射。被捉幷爲移送故。鳳瑞杖一百充軍。東亮係是出身。請移送義禁府處之。敎以。依昨日下敎。令試所決罪草記。
정조 8년 · 목
刑曹啓言。全羅道放未放修啓册子。本曹所管罪人未放秩。幷依啓聞施行。未至配所古阜囚推罪人權仁得。係是殺獄。減罪置之之意請分付。敎以。點下三罪人。臺啓旣停。依初下敎擧行之意。分付該道伯。求禮車振成。雖係殺獄。情實可原。値今大霈。本道無一人疏放。大非同慶之意。放送事分付。又啓言。平安道本曹所管定配罪人未放秩。依啓聞施行之意。請分付。敎以。値今大霈。本道無一人疏放。殊非廣慶之意。龜城罪人金命得。罪關一律。情實可原。放送事分付。
정조 8년 · 강
命金憲鎭嚴刑所服。區別首從以啓。
정조 8년 · 목
刑曹啓言。私奴良弼等兩漢之一辭抵賴。尤極巧惡。金憲鎭嚴刑。良弼加刑。覈其同黨。而金完鎭隨其兄作拏之罪。渠旣直陳。姑爲嚴囚。待結末。請稟處。敎以。同黨諸人。首唱委折。宜卽訊問於金憲鎭處。而又反請刑。有若難愼者然。卿等擧行。極爲駭然。憲鎭爲先嚴刑所服。數十同黨。當初首唱等諸般情節。如不一一直招。勿爲修啓。過辜限更加嚴刑。無論十次二十次。待輸款然後。區別首從。尾附意見以啓。所謂良弼稱名漢。不足更問於如渠卑微之類。曹內保放。以待結末。完鎭以第證凡。有平獄體。放送。兵曹草記該廳牒報之捨却兩班。但擧常漢。巽軟甚矣。疲劣極矣。該堂從重推考。該次知宣傳官汰去。此似鬪閧之微事。有關紀綱故耳。此意幷以分付。所謂金憲鎭稱名漢。若不箇箇嚴刑。執杖皁隸。檢杖曹吏。當嚴刑定配。該房郞官當汰去。卿等小加惕念。無或如前疲劣也。
정조 8년 · 강
政院議啓。請罪人全釋。亟寢成命。賜批。右承旨安聖彬。右副承旨徐龍輔。
정조 8년 · 목
議啓以爲。卽伏見放未放回啓判下者。有定配罪人朴宗性崔澤李奎景。依初下敎擧行之命。誠不勝驚惑之至。意三罪人。右袒逆相。譸張兇論。湖西獄案。旣已昭載。酌處移配。已是失刑。而全釋之命。雖出曠蕩之意。隄防壞而義理晦。寧不凛然。更加三思。亟寢成命。批以。臺啓旣停。本院爭執。太過矣。
정조 8년 · 강
領議政鄭存謙十度呈辭。賜不允批。
정조 8년 · 목
批以。周公之篤棐王室。留君奭而共貞。司馬之復入政堂。起彥博而自輔。古旣如此。今何不然。予惟者舊之告歸。必有事端之可據。年益高而病益痼。老臣有乞骸之章。言不用而道不行。君子決奉身之計。以情以病。苟無二者之相妨。告謀告猷。庸副百揆之使宅。顧今辭單之連徹。實非平日之所望。予欲鎭世道而保世臣。待卿溫雅調劑之策。予欲察民隱而制民產。任卿忠勤區畵之方。溫綸已至於再三。謂遐心之可挽。巽牘遽及於八九。尙誠意之未孚。況今時務之多艱。尤待元輔之共濟。北來消息。客使有頒册之期。南畝生涯。庶民望省斂之惠。惟今日一進一退。實係國勢之安危。曁乃僚同德同心。宜體敦諭之勤懇。於戲。目下之機務方急。言實由中。朝端之董率斯存。禮豈遐外。宜勉鞠躬之悃。毋替敷心之言。所辭宜不允。故玆敎示。想宜知悉。知製敎鄭述祚製。
정조 8년 · 강
左議政李福源九度呈辭。賜不允批。
정조 8년 · 목
批以。倚卿之重。不啻如股肱。諭卿之勤。已竭其心腹。謂當造朝而聽敎。胡乃引病而尋單。永念國家之安危。必資輔相之協贊。曁乃僚而同心共力。一世囿亨泰之治。佐一人而聚精會神。庶務無叢脞之患。所以元聖之留君奭。基姬家郅隆之休。亦越司馬之起潞公。致元祐昇平之盛。夫何兩相丐閑之請。遽在百僚仰成之辰。予其疇依。殆如失左右之手。卿等皆去。誰復鎭中外之望。念憂國忘家之誠。不擇夷險患難之際。當扶顚持危之日。豈爲利害去就之圖。況今國事之多艱。正急政府之總察。灣啓纔報。已聞北使之登途。廟務共貞。尤多南面之托重。敦諭敷腎。予方側席而興思。時憂關心。卿豈斂迹而若浼。於戲。若大川之無舟楫。此非言私之時。尙老成之有典型。宜念欲留之意。庸副至悃。亟斷來章。所辭宜不允。故玆敎示。想宜知悉。知製敎鄭述祚製。
정조 8년 · 목
書啓以爲。臣奉聖諭。馳往傳諭于領議政鄭存謙處則以爲。不意承宣。踵臨。持傳聖諭。誨責備至。臣雖病伏。猶有一分省覺。豈不知勅行之事體尤別。而顧臣情勢。不敢以見職自居。冒死請急。速賜變通云矣。
정조 8년 · 목
書啓以爲。臣奉聖諭。馳注傳諭于左議政李福源處則以爲。近臣又臨。以迎勅一事。反復提諭。至於貽羞之慮。誤事之戒。聖念深切。身在三事之列。不敢爲承命之計。情之不安。勢之難强。不待屢瀆。庶蒙體諒。當竢神識稍開。冒入文字云矣。
정조 8년 · 강
領議政鄭存謙疏陳病狀乞遞。賜批。
정조 8년 · 목
批以。昨下敦諭。備悉衷曲。庶謂卿之幡然改圖。辭章踵至。巽議愈摯。愕然慚歎。無以爲諭。君臣之間。貴在相孚。若有一毫難强之情勢。則予雖急於敦迫。豈不思體諒之道乎。目今鼎席久虛。機務多端。非但支勅凡百之自致窘束而已。以卿體國之誠。何不念及於斯。至於美恙。一時旡妄。自可勿藥。臥閤論道。庸何妨耶。竊冀卿之安心。勿復控辭。卽起視事也。仍命遣史官傳諭。
정조 8년 · 강
左議政李福源疏陳病狀乞遞。賜批。
정조 8년 · 목
批以。前後敦諭。罄悉予意。意謂卿體國之誠。幡然改圖。以副予虛佇之望。辭單纔徹。疏本繼至。愕眙不知何以爲喩也。顧今勅行在近。廟謨多端。是豈卿等閉閤言病之日乎。卿雖日上十箚。豈可容易許施。卿須安心善攝。卽起視事。仍命遣史官傳諭。
정조 8년 · 강
知義禁沈有鎭。右尹尹承烈。疏辭新資。幷賜例批。
정조 8년 · 강
命注書尹行任。還付翰林。牌招入直。
정조 8년 · 강
命明日訓鍊院殿試。日暮前畢試。
정조 8년 · 목
敎曰。明日訓鍊院殿試分所應試。不過數百人。設八貫革。柳片一時幷試。日暮前畢試。詣闕與帳殿命官及諸試官。合坐出榜事分付。命官知悉。
정조 8년 · 목
敎曰。訓鍊院分所殿試。明日設行。憲府無進參之員。而大司憲李亨逵。聞有實恙。執義以下。俱在外。幷許遞。今日政。以在京無故人差出。○以李敬養爲大司憲。兪彥脩爲執義。姜忱爲掌令。申馥尹載命爲持平。李錫夏爲修撰。李顯靖爲校理。
정조 8년 · 강
以李翼晋爲校理。兪漢敬李延伋爲副校理。洪樂恒爲修撰。徐瀅修爲副修撰。幷前望也。
정조 8년 · 강
命北評事朴廣源。臨淄僉使除授。當日辭朝。
정조 8년 · 목
兵曹啓言。北評事朴廣源。謂有身病。終不辭朝。請令該府拿處。敎以。飭敎之下。無端不赴。大關紀綱。臨淄僉使除授。當日辭朝。時任僉使遞付京職。開市當前。北評事不可不趁卽下送。近來評事。除非老病人。皆以陞品人差送之故。年少名官。不識北關風土。是豈當初設置之本意。今番則皆以曾經銓郞人中口傳擬入。此後有行公銓郞。則無得以陞品人擬入事。定式施行。
정조 8년 · 강
以李勉兢爲北評事。口前也。
정조 8년 · 강
命直赴人別單書入。帖文做錯。嚴問取招。
정조 8년 · 목
兵曹。以前後直赴人。依例許赴於明日訓鍊院殿試啓。敎以。日前親臨殿試日。直赴殿試。皆以無乎草記矣。今又忽以三十三人許赴之意爲言者。果何委折。外方都試直赴。日前帳殿直赴雖有之。其數豈至此多。許赴人姓名及直赴事狀。一一別單書入。因此而有査問者。才因新定式。直赴帖。無論殿試會試。自政院以印本帖文分給。而今番政院無稟請之事。本曹亦無轉達之擧。此亦詳査卽爲草記。○兵曹啓言。日前掛單無乎之意。因訓鍊院報本草記。而今始抄出報來。故依下敎。別單書入。敎以。印本帖文之不爲成給。非卿曹做錯。卽政院擧行之疏漏。俄下批旨中詳査云云。欲使卿詳問政院後草記也。八月以前直赴。則帖文之未及成給。猶可謂令前事。幷與日前直赴三人。亦不成給。必是該房吏。不能提醒承宣之致。更令入直堂上。軍士房院吏等。待明朝捉來。嚴問取招。査出該吏一人草記。
정조 8년 · 강
備局。以關北災實分等狀覆啓。
정조 8년 · 목
備邊司啓言。咸鏡監司李★(土+甲)災實分等狀啓。以爲穡事均豐。別無差殊。尤甚名目。不爲擧論。而沿邊數邑。晩澇被傷。安邊等四邑。置之之次。文川等十九邑。置之稍實。謹以年例陳。錄馳啓。令廟堂稟旨云。而其一。昨年未捧還穀。各年舊還。一時幷督。恐或騷擾而無實。只擧癸卯未捧與停退條。折半本色。折半代穀。以紓民力。其一。推奴徵債。一幷嚴防。其一。明川以南進俸吏。姑許停止事也。分等依狀請施行。至於舊還。已自本司。通計元數。限三分一徵捧事。草記蒙允。折半代捧一款置之。推奴徵債。一切防禁。進俸吏之斂結資送停止之請。亦爲許施之意。請分付。敎以。依草記施行。
정조 8년 · 강
分揀假注書李敬五禁推。
정조 8년 · 강
勘放時囚鄭東愼等。
정조 8년 · 목
義禁府啓言。鄭東愼尹之鉉更招。汎稱遲晩。請幷刑推得情。敎以。今日內照律勘放後草記。又啓言。鄭東愼等。各杖一百收贖。告身盡行追奪。請放送。尤之。敎以。如有功議。各減一等。俱是新進。以公罪勘放。
정조 8년 · 강
命院隸沈得良等定配。
정조 8년 · 목
刑曹啓言。院隸更査事命下矣。沈得良。朔寧郡定配。朴宗燁朴允龜。自本院又爲捉送。故査問委折。則招辭以爲。新除注書之居住。未能詳知。以致望筒經夜始傳。論其罪狀。萬死無惜云矣。幷依得良例。請一體定配。允之。
정조 8년 · 강
命前注書朴蓍壽。拿處分揀。
정조 8년 · 목
敎曰。不過申飭。院隸果然遲滯云。亦與經宿不爲仕進有異。前注書朴蓍壽。拿處分揀。
정조 8년 · 강
命十三日。專經文臣殿講及輪對爲之。
정조 8년 · 강
領議政鄭存謙十一度呈辭。左議政李福源十度呈辭。幷賜批安心調理。
정조 8년 · 강
四諭領議政鄭存謙。左議政李福源。
정조 8년 · 목
敎曰。卽見九月二十九日所出咨文。册封使臣姓名開列。又有三度議註及諭旨。仍有六十以上使臣入送之言。不待牌文。有此別咨。九日之間。馳驛來到。勅使之不多日內發程。可以推知。今番咨文辭意。另致慇懃之意。則我國擧行。不容少緩。使臣差遣。亦有議定者。時原任大臣備局諸宰。卽爲來待。情勢今日非可言。卽刻簉朝之意。遣承旨傳諭于領左相。
정조 8년 · 목
予曰。秩高譯官中。屢次燕行者來待。張濂待令。予曰。公西明阿肅。曾經名宦。而年爲幾何。問入。假注書李敬五出問還奏曰。公西明登科。官至內大臣。年爲五十餘矣。阿肅則未詳何官云矣。敎曰。此傳諭。先令備卽往傳。而都承旨右承旨。分詣領左相家傳諭事分付。予曰。都承旨馳詣領相家。今日不爲入來。萬不成說。雖擔舁而來。必爲來待之意。傳諭。勿爲書啓事分付。
정조 8년 · 강
召見時原任大臣以下于誠正閣。領府事金尙喆。領議政鄭存謙。判府事徐命善李徽之。左議政李福源。守禦使鄭尙淳。副[行:I-POSITION]司直金華鎭徐有隣。戶曹判書鄭一祥。兵曹判書李在簡。禮曹判書鄭昌順。刑曹判書趙時俊。副司直徐浩修。大提學吳載純。副司直沈頤之李昌運徐有大。前禮曹判書金魯鎭。副司直朴祐源。知製敎徐有防金宇鎭徐龍輔鄭東浚金載瓚。
정조 8년 · 목
予曰。使行一節。不可不預先講磨然後。可無擧行窘束之患矣。謝恩使冬至使。當次第治送。又當別送五十年進賀使。而若以三次之聯翩爲難。而兼于冬至使。則亦不新奇。何以則爲好。卿等各陳所見。尙喆曰。進賀兼冬至使。則似無妨矣。命善曰。兼于謝恩使似好矣。浩修曰。三次難便。而事面自別。別遣似好矣。時俊曰。謝恩。事係我國。年貢。事關彼國。進賀付之年貢似好矣。有隣曰。兼于冬至使。似無順付之嬚矣。祐源曰。旣不送三使。則兼送于冬至使之外。無他道矣。予曰。事勢似然。然則皇帝旣以過六十人入送云。前差冬至使。年未滿六十。更以六十以上人議定爲好。今行亦當參千叟宴矣。六十以上大臣。誰可往乎。福源曰。俄於閤外。有所云云。李判府事有下敎。則可往矣。領府事亦可往矣。予曰。領府事徐判府事領相。則似難往矣。左相則勢難强迫。只有洪判府事李判府事。而洪判府事。則今春奉使往還。又令出疆。亦甚不可矣。李判府事筯力果何如。徽之曰。以粥延命。不無中路顚沛之慮。而死於國事則一也。其何敢辭乎。予曰。免字誠過矣。李判府事。可謂單望矣。副使誰可合乎。卿等議定。僉曰。工判可合矣。予曰。鬚髮不白。無異少年矣。僉曰。嚴璹似好矣。予曰。除拜沁留屬耳。予意則旣有正卿副使之例。且以耆社入送無妨。姜世晃似好矣。僉曰好矣。文筆優如。筯力亦好矣。予曰。書狀則不必送老人。擇其有筯力者然後。可以調護上副使矣。予曰。領相入侍。予曰。近來卿之病勢何如。存謙曰。肢節運用。尙艱辛矣。予曰。咨文見之乎。存謙曰。俄始見之。誠萬幸。而老人之故。無慮不到矣。予曰。謝恩使今當治送矣。上副使誰爲可合乎。卿可以往乎。存謙曰。何敢辭乎。予曰。領府事願往。而老病不成說。左相則有眼病。實有顚仆之慮。洪判府事則往來屬耳。徐判府事則年未滿矣。只有李判府事一人。俄已議定。而副使則旣有資憲前例。姜世晃果何如。存謙曰。誠好矣。予曰。使臣今已定。奏文最急矣。文任進前。予曰。卿等見此咨文。相議製出。左相旣經文任。各自製進好矣。明間欲爲發送。彼國咨文。馳驛出來。我國奏文。亦不宜緩緩矣。乾隆四十年。有陳賀事乎。僉曰。未詳矣。予曰。四十年來初有之事。似無前例之可考者矣。予曰。奏請旣竣事。謝恩使前期差出似好矣。存謙曰。儀賓中入送。則似完備矣。予曰。册封與參宴謝恩之意。五十年登極陳賀之意。當纖悉具載於謝表賀表中。此意令知製敎知悉。予曰。遠接使誰爲可合乎。今番咨文。特出別例。自我不必待牌文出來。遠接使前期起送似好矣。存謙曰然矣。趙時俊可合矣。予曰。予意亦然。卽令出去會同也。今於卿雖多敦勉之事。而悤悤未果矣。存謙曰。臣等悶隘情勢。想已俯燭矣。願遂生成之澤。予曰。卿等之事。豈不沓沓。顧今國事叢脞。卿等又如是求免。言念鼎席。寧欲無言。福源曰。臣等進退經庭。多有言之者。悶隘不知所達矣。予曰。雖以備堂事言之。卿等之一番如是。殊非異事。而領相每每言病。卿又如是求去。予亦不知何以則爲好矣。存謙等曰。亟賜處分。區區之望也。予曰。從當諒處。持咨文草。更爲入對好矣。領左相知製敎等先退。予謂命善曰。試記已爲考準乎。命善曰。姑未畢準矣。予曰。代射者幾何。命善曰。只一人。予謂試所承旨曰。入格幾何。金宇鎭曰。百餘人矣。予曰。何其多也。宇鎭曰。兩西人精於武技。故然矣。予曰。試官盡爲退去。修正榜目也。予曰。勅行雖設七度宴。而癸未年則崇政殿及館所送勅日。只行三度宴矣。昌順曰。今番則不可用前例。當觀儀註而決定矣。予曰然矣。予曰。前禮判入侍。予曰。沿路年事何如。魯鎭曰。到處大登矣。
정조 8년 · 강
命謝恩使預爲差出。冬至使幷以六十以上人更爲差出。
정조 8년 · 목
領議政鄭存謙啓言。卽見咨文。封勅非久出來。謝恩使預爲差出。拜表吉日。亦令推擇事。請分付。從之。又啓言。今番別咨。年貢正使。以踰周甲人差送。同參千叟宴爲辭矣。進賀兼謝恩冬至正副使幷許遞。以六十以上人更爲差出。而副使之或以資憲差遣。亦有古例。今番依此例差出事。請分付該曹。從之。
정조 8년 · 강
景慕宮胎封加封。命待明春擧行。
정조 8년 · 목
前禮曹判書金魯鎭啓言。 景慕宮胎封。纔已奉審矣。加封之節。不容少緩。而鳴鳳山局內。旣多石材之可以取用者。至於碑石。則前期求得然後。可無窘急之弊。而局內且有 文宗大王加封胎室。石物長短。可以取而爲制。令地方官待明春擧行之意分付。而雲觀繕工監。如例進去恐好矣。敎以。以此出擧條。待明春解凍。卽爲擧行。
정조 8년 · 강
命遠接使館伴使問禮官迎接都監堂上。皆令今日內啓下。仍爲會同。
정조 8년 · 강
召見時原任大臣以下于誠正閣。領議政鄭存謙。左議政李福源。判府事徐命善李徽之。大提學吳載純。弘文提學徐有隣。藝文提學徐浩修。戶曹判書鄭一祥。遠接使趙時俊。
정조 8년 · 목
予命有隣讀咨文。予曰。明日發送爲好。文任諸臣。持此咨文。往會槐院。詳細査對。彼國所諱之文字。盡爲刪改。待天明安寶。予曰。迎接都監郎廳望。更爲極擇改差以入。遠接使何當離發乎。時俊曰。十一二日間治發矣。予曰。遠接使行。不可無威令。沿路雄府及侍從守令之不善擧行者。雖論罪狀罷。無所不可。須與道伯。知有等級也。院宇之修理。或有不齊之慮。此亦不可無申飭矣。畿邑支供之節。想多苟艱。其何以擧行乎。時俊曰。京畿元無支勅之需。每以常賑穀請得支待矣。予曰。儺禮勿令張大。俾無傷人之弊。一祥曰。軒架山棚。全無木物。此則不可不備矣。予曰。儺車體大然後。倡優可以戲其上矣。予曰。凡百比前例差減宜矣。宴禮所入。想亦不些。無論三度七度。遠接使依彼所報。隨卽馳啓也。予曰。館所修理郞廳誰也。一祥曰。具膺矣。予曰。 先朝儉德。至于今莊誦。修改凡節。務爲節損。至於闕內丹雘。亦不必改爲。仁政殿門箭及墻壁傷處。略略修改。今番通官。徐哥幾人出來云乎。命善曰。一人云矣。予曰。漢人亦有出來時乎。福源曰。前或有出來者矣。予曰。自京凡百。館伴擧行。在鄕周族。遠接使主掌。事係勅行。必以尙猛爲先務。毋論京鄕。路傍汚穢之物。幷令毀撤。務歸精潔。此非爲觀美。待勅之道。自不得不盡吾誠意耳。敎曰。館伴兼任京兆然後。號令可行。故俄有所下敎者矣。卿等明當會同乎。僉曰然矣。予謂時俊曰。金憲鎭事。決杖有何持難。而屢勤飭敎乎。時俊曰。惶悚無地矣。予曰。臨發當召見。或有稟定事。請對宜矣。存謙等曰。臣等情勢。俄已悉陳。亟降兪音。千萬至祝。予曰。卿等之今日造朝。誠不偶然。雖欲體諒。而將備鼎席。實難其代。李判府事則今將出疆。洪判府事則免相屬耳。徐判府事則近乍調息。未知誰可代卿者。玆予悉暴心腹之諭。卿等試思之。命善曰。沈煥之疏後。臣之情勢。亦云悶隘矣。福源曰。呈辭中冒出。則例當肅拜。而臣未肅拜。乍出乍入。萬萬切迫矣。予曰。乍遞放乃。亦有前例乎。命善曰。果有已行之例矣。予曰。其在敬禮之義。不宜一向相持。當勉從卿等之懇矣。存謙曰。伏蒙生成之澤。庶可調病。感祝不知所達矣。
정조 8년 · 강
命海西迎勅。兵使替行。
정조 8년 · 목
領議政鄭存謙啓言。勅行時道臣如或有故。使帥臣代察。旣有已例。海西則今番迎勅時。陪行檢察等事。使兵使替行之意。請分付。從之。
정조 8년 · 강
命儺禮時雜亂之弊。令捕將禁戢。
정조 8년 · 목
領議政鄭存謙啓言。自前儺禮時。無賴閑雜之類。多有作拏雜亂之弊。今番則令左右捕將句管。請各別禁戢。從之。戶曹判書鄭一祥啓言。儺禮今當擧行。而太平館聞已頹毀。民人亦多作家。所謂木物則造作於基址。軒車則造成於慕華館似好。故敢達矣。從之。敎以。捕將旣兼堂上。館所亦爲逐日仕進檢飭。勅使往還間城外出入。命召仍佩往來事。令政院牌招聽傳敎也。
정조 8년 · 강
命領議政鄭存謙。左議政李福源許副。
정조 8년 · 목
敎曰。一向敦迫。徒欠誠禮。前席已許副施。領左相今如許副。
정조 8년 · 목
以趙錫穆爲獻納。徐美修爲副校理。李徽之爲進賀謝恩兼冬至使。姜世晃爲副使。朴明源爲謝恩使。尹承烈爲副使。○因謝恩使書狀望筒。敎以。聞已下鄕云。勢難及期上來治裝。無論陞品未陞品。勿拘政格。卽爲差出。○以沈樂洙爲書狀官。徐有隣爲判尹。遠接使趙時俊。問禮官李度謙。館伴使徐有隣。迎接都監提調鄭一祥。郞廳洪文泳林道浩具膺鄭觀輝李百亨金絅采沈喜永李宜耆。幷單付。○敎曰。大臣置處政事。今日政爲之事分付。○領敦寧鄭存謙。判府事李福源單付。典籍韓致。應氷庫別提金百全。文武甲科第一人。
정조 8년 · 강
命再明日放榜處所。以仁政殿爲之。
정조 8년 · 강
大提學吳載純上疏辭職。賜例批。
정조 8년 · 강
遞刑曹判書趙時俊。以李命植代之。
정조 8년 · 목
敎曰。遠接使本職刑曹堂上許遞。今日政。以在京無故人擇差。又敎曰。刑曹判書前望單子入之。
정조 8년 · 강
飭儺禮廳雜拏之擧。
정조 8년 · 목
敎曰。左捕廳兼從事官李永秀。方帶承傳宣傳官之任。捕廳從事官改差。實職中。今日內。各別擇差事。分付捕廳。右捕廳兼從事官許湛。儺禮都監郞廳。亦當啓下。而本職事務相妨。副正仍任。今番勅行儺禮都監堂上。旣因大臣言。以捕將啓下。依例兼管檢飭。而兼從事官。亦差郞廳。如是之後。儺禮廳有如前雜拏之擧。捕將從事官。隨現各別重繩。以此意先令廟堂嚴飭。
정조 8년 · 강
遞承旨曺遠振。
정조 8년 · 목
遠振牌不進。敎以。許遞。
정조 8년 · 강
召見有司堂上禮曹判書于誠正閣。有司堂上金華鎭徐有隣趙時俊沈頤之。禮曹判書鄭昌順。
정조 8년 · 목
予曰。更思之。三使之一時幷行。事涉如何。入京後同留一館。亦甚難便。卿等之意。亦如此乎。昌順曰。臣於昨日。亦以難便仰達。而徐浩修則以爲別使爲宜云。朝廷似不可無此議矣。有隣等曰。雖以順付爲定。方物則似當別具矣。予曰。朝廷之議。或有一分未安之端。則不可不更加商量。禮判就議大臣。更爲決定而來好矣。方物封裹日子甚急。從速擧行。今番使行。須勿遲留。使之早往早還。至於員役凡節。亦不可不節略減數矣。僉曰然矣。予曰。儀註已皆抄出乎。有隣曰。未及爲之矣。予曰。卿等會同於何處乎。有隣曰。會同於南別宮矣。予曰。出去會同。敎曰。黑草査對。今日爲之事分付。予謂承旨尹坊曰。卿曾爲燕行乎。對曰然矣。予曰。何年乎。對曰戊戌年矣。諸臣退去。予曰。備局有司堂上禮曹判書入侍。予曰。俄者詢問。諸大臣之意。果何如。昌順曰。領府事金尙喆以爲。乾隆四十年賀使。旣已順付云。前左相李福源以爲。恩典曠絕。則我使順付。終涉如何。二使則先送。一使則追送似宜云。判府事徐命善以爲。事面當然。則雖十使。不必爲拘云。判府事洪樂性以爲。不必送別使云。前領相鄭存謙以爲。今雖順付。彼必不怒。若具方物。彼必爲喜。順付穩當云矣。予曰。別使云云。不無委折。皇帝旣曰送使參宴。則在我道理。不宜順付故耳。予詢昌順。昌順曰。順付事面。殊涉如何。而三使之同時留館。實爲重難矣。予曰。其在商量審愼之道。雖有博詢之命。而三价之一時幷發。終涉難便。前領相順付之論。似無如何之嬚。在彼必無厭意。在我亦甚穩當。以此決定之外。無他道矣。遠接使之意。獨以順付爲難。皇帝若或有悵然底意。則卿須入去。善爲磨勘。予曰。雖無大臣。可行拜表云乎。備堂一員出去知入。頤之還奏曰。有參贊則可行云矣。予曰。謝表果善做矣。卿等已見之乎。予命持入。命頤之讀。予曰。使行連續。事涉煩瀆。而今番殆同聞命卽行。前期治送宜矣。昌順曰。千叟宴。似是夸矜太平之意矣。予曰。是乃廣慶之意也。予曰。早行册禮。自 肅廟朝始。其時儀註。用雙童髻矣。僉曰然矣。予曰。迎勅還宮。從新門入。事涉如何。龍旗吹螺之改黃着靑。亦甚苟且。雖不如是。何關於春秋大義乎。僉曰。聖敎誠至當矣。予曰。使行時急。明當考覈。而字句間多病處。弘文提學照檢刪改。今夜正書。明早持入。
정조 8년 · 강
飭迎接都監侵漁之弊。
정조 8년 · 목
敎曰。每當勅行。有儺禮設行之時。該都監所屬。稱以像帖價本。侵漁富戶。又於假家材木作拏。江民種種弊端。不一而足云。今番則以捕廳大將從事官例管之外。別爲啓下堂上郞。迎接都監諸堂。亦以京兆長平市提調兼帶者。蓋欲痛禁前日之弊。俄於筵席。亦有飭敎。如是申飭之後。萬一有任其襲謬。不能一一禁戢。自館伴以下。當有重勘。且聞儺禮之需。皆令市民責應。此亦無意。至於勒奪富民財貨。尤所當禁。今番則計其所入。自該曹上下物力。俾無一毫貽弊之端事。亦令廟堂。嚴飭迎接都監。
정조 8년 · 강
命迎勅儀註。以彼人所定磨鍊。
정조 8년 · 목
禮曹判書鄭昌順啓言。迎勅謄錄。皆以一跪三叩頭磨鍊。而彼人所定儀註。則以三跪九叩磨鍊。當以三跪九叩磨鍊矣。從之。
정조 8년 · 강
命迎勅儀註中。王世子服色一節拔去。
정조 8년 · 목
禮曹判書鄭昌順啓言。迎勅儀註中。王世子服色。以册封時服色磨鍊乎。敎以。服色難處。此一節。儀註中拔去好矣。
정조 8년 · 강
命勅使宴禮。依戊午例爲之。
정조 8년 · 목
禮曹判書鄭昌順啓言。仁政殿勅使接見時。或只行茶禮。或仍行宴禮。則下馬宴儀註。不必別爲磨鍊。何以爲之乎。敎以。一依戊午前例爲之。勅使雖除宴禮。以三度宴磨鍊。仁政殿一度。館所一度。送勅一度磨鍊。
정조 8년 · 강
命王世子親受誥命儀註磨鍊。受賀進箋權停。
정조 8년 · 목
禮曹判書鄭昌順啓言。迎勅時。王世子方在沖年。郊迎親受誥命等節。固不可擧論。而前例。勅使處所送儀註。則依例磨鍊後。使儐臣善辭彌縫矣。今番咨文出來儀註。以率世子行禮爲言。則王世子迎勅儀註。一依咨文請磨鍊下送。從之。又啓言。王世子受誥命後。有受賀之例。今當一體以權停例擧行矣。從之。又啓言。迎勅後翌日。有陳賀進箋之例。今番何以爲之乎。敎以。以權停爲之。
정조 8년 · 강
命稱謝咨文。星火入送。
정조 8년 · 목
敎曰。去月二十九日所出咨文。昨日到京。計其日子。未滿一旬。我國回啓咨。亦當星火人送。以表稱謝之意。咨文纔已撰出。正書下送。付善騎營校數人遞撥。次次飛傳。卿其祗受後。別定營撥。與下去禁軍將校。眼同傳送。仍又嚴飭灣尹。另定譯學。具由傳通鳳城。以爲星火入送之地。鳳城以後飛傳。有未可必。而參宴別咨。旣出特旨。我國擧行形止。不宜遲緩。亦令灣尹。傳通中詳細措辭事。一體分付之意。下論于平安監司。
정조 8년 · 목
敎曰。知製敎無故者。只有鄭述祚一人。凡有代撰。輔委此人。事面不但苟簡。況年過七十。亦非從事筆硯之時。近日使行文字浩繁。知製敎今日內抄啓。
정조 8년 · 강
命今月習陣。無得頉稟。
정조 8년 · 목
因禁衛營習陣頉稟。敎以。來月以後。以隆冬應頉。見今日氣。不至甚寒。今月習陣。無得頉稟。御營準此。
정조 8년 · 강
遞校理李翼晋。李顯靖。副校理徐美修兪漢敬。修撰李錫夏洪樂恒。副修撰徐瀅修。
정조 8년 · 목
因副修撰趙濟魯違牌傳旨。敎以。近來玉堂。無非上下番俱空之日。寧有如許事體。此傳旨勿施。在外及未肅拜人。亦爲許遞。竝令今日政差出。牌招入直。
정조 8년 · 강
兵曹判書李在簡疏辭新除中權之任。賜批。
정조 8년 · 강
持平申馥上疏乞遞。仍懲討。賜批。
정조 8년 · 목
疏略曰。以臺閣之重。而如臣之輩。居之不疑。則豈不貽四方之笑哉。亟削臣職爲。乞免之章。不宜贅他。而合辭諸賊請討之論。上下相持。看作應文之具。王章何時可伸。輿情何時可洩。嗚呼丙丁以後。亂逆層生。隄防不嚴。至於龜柱事而極矣。殿下雖欲宥之。國人其肯捨之乎。夏賊之窮凶極惡。直是載籍以來所未聞。殄滅之典。烏可已也。悠悠萬事。懲討爲先。亟允三司之請焉。批以。所陳已諭諸批。爾其勿辭察職。
정조 8년 · 목
敎曰。守令多窠。政官牌招開政。○以丁範祖爲承旨。李東稷爲副校理。李顯默爲修撰。林道浩爲副修撰。兪漢敦爲綾州牧使。金德行爲安峽縣監。李★(叙/土)爲仁同府使。金致晙爲訓戎僉使。
정조 8년 · 강
命遠接使事目。細考添刪。
정조 8년 · 목
因禮曹遠接使齎去事目。敎以。此事目。不過久遠謄錄所載者。與先後受敎。大有徑庭。遠接使帶去下屬。亦多昔有而今無者。此外事件。多有當入而不入者。旣令有司堂上。先期抄去。添載事目。則至今不爲擧行。致令該曹。謄入久遠事目之擧。有司堂上事。極爲未妥。此事目還下。有司諸堂齊會本局。商確細考添刪以入事。分付。
정조 8년 · 강
命支勅儀軌。分類成册。
정조 8년 · 목
敎曰。以今番支勅時觀之。各年儀軌。詳略不同。擧行之際。易致眩亂。以是之故。令備局有司堂上。前期抄出。作成册子。猶不無疏漏處。勅行回還後。戶判與幹事郞廳及解事任譯。就各年儀軌。秩秩分類。仍成謄錄册子。一件內入。一件曹上。一件司譯院上。以爲後考之地事。戶判司譯提調知悉。
정조 8년 · 강
命事大各體文字。付校書館活印。
정조 8년 · 목
敎曰。彼中文字。如表奏箋咨。及使臣狀啓。書狀聞見。該首譯齎咨官等手本。事過之後。仍作休紙。至於承文院文書。關係尤有不輕。而斷爛謄本。不合徵信。事之疏忽。莫甚於此。嘗見大典後續錄。每三年以事大各體文字。付校書館活印。議政府藝文館。各置一件。制法之意。本自如此。近來廢却已久。每欲修復舊典。以玆事曾有酬酢於譯院都提擧者。都提擧想亦記有。今因支勅事。各年謄錄。旣命裒集。況此等可考各體文字乎。以此意譯院都提擧知悉。別定有識解事譯官。承文院提調二員眼同。自表奏以至手本。作成册子。都提擧撰出凡例。仍令校書館活印。依古例分置政府以下各衙門。一件內入。此後當次年。以本年文字續續添印。內入本請出添補事。定式施行。序文前左相旣經文衡。使之撰進。承文院提調中禮曹判書鄭昌順。前公事提調李崇祜。句管擧行。
정조 8년 · 강
命進賀拜表。以今月十二日爲之。謝恩拜表。以來月初三日爲之。
정조 8년 · 목
因禮曹推擇草記。有是命。
정조 8년 · 강
命榜中見漏人。添書姓名。
정조 8년 · 목
訓鍊院分所啓言。初試榜中李命琦等五人。不當漏而見漏。其在試體。極爲駭然。一二所上試官罷職。當該參試官拿處。命琦等請改付標。臣等惶恐待罪。敎以。卿等勿待罪。上試官雖有不察之失。與用意故犯有異。幷姑先從重推考。參試官之榜目漏書。大關後弊。令該府拿問嚴處。首差備及計劃官等。無論奸情有無。各試册不爲考準。卽此一事。渠輩若不痛懲。無以戢奸而杜後。棍配之律。在渠輩可謂準備。爲先出付有司。嚴問以啓。至於拔榜人金光訥。旣無所捉之奸情。而今因試册誤錄。反削已登之榜。殊違罪在試官罪試官之法典。拔榜一款置之。元榜下添書姓名以下年歲姓貫居住父名。更考單子。書入之意。分付兵曹。
정조 8년 · 강
命武所參試官鄭湋拿處傳旨。更爲捧入。
정조 8년 · 목
因拿處傳旨。敎以。漏書試官。當査出捧傳旨。而此傳旨。則諸試官混同。捧入承旨推考。更爲捧入。
정조 8년 · 강
持平李祉永以父病陳疏乞遞。踏啓字。
정조 8년 · 강
命禁衛營御營廳私習。明日爲之。
정조 8년 · 목
幷因該營啓稟也。
정조 8년 · 강
命白曆進排外。取用貢價。從優上下。
정조 8년 · 목
敎曰。觀象監白曆一百件進排敎外取用。今番則以貢價加給事。分付宣惠廳。從最優例上下事。一體分付。
정조 8년 · 강
命兩西上來守令。使之今日內下送。
정조 8년 · 강
命禁府刑曹輕囚。各衙門拘留人放送。
정조 8년 · 목
敎曰。今日卽亞歲日也。禁府刑曹輕囚。皆令放送。朴能源保放。各衙門拘留人。亦依年前下敎放送。○義禁府啓言。保放罪人曺學臣所坐不輕。不得一體擧行。敎以。旣與重囚有異。罷職放送。○刑曹啓言。罪人姜碩酒罪係不輕仍囚。李景老等放送。敎以。死囚外。旣命放送。則本曹之區別放送。極爲駭然。草記來呈郞廳。招致政院。限日暮立庭。所謂判堂。年來無論此事他事。誤入甚矣。此草記還給。
정조 8년 · 강
行次對于誠正閣。仍召見輪對官。
정조 8년 · 목
予曰。原任大臣之同爲登筵。何事耶。領議政徐命善曰。丙丁後逆獄層生。而窩窟則鄭妻是已。試以今番獄事言之。救窮濟貧。將欲何爲。通剌納交。必有以也。領敦寧鄭存謙等曰。實有無窮之憂。亟從執法之請。予曰。揆明之衡輩獄案。卿等已終始按獄。不必更諭。而所謂鄭妻之救貧恤窮云云。蓋因或有米穀輸給之事。故鄕曲愚氓。認以爲施與。無識女子。亦不能拒絕。似不無互相資給之事。此一款則容或無怪。而其他求婚納剌等設。所供或多虛謊。畢竟又不輸款。然則交通之跡。別無把捉。加律之請。決難從施矣。若使獄事究竟。終有潛交外人之跡。則不待卿等畢辭。予當斷然允兪。而此則不然。當初出陸時。旣從酌決之典。今不可以揆明輩虛謊之獄事。有所加律矣。命善曰。來往之外人則罪之。交通之窩主則置之。亦非失刑之大乎。予曰。到今鄭妻之請討。便同死僧習杖。且仰念 先朝鍾愛之聖意。初不置法。則今何可加罪乎。於是請臣齊聲而奏。予曰。今日賓對。欲詢北關未盡之事矣。忽以此事。如是相持。殊可怪也。備堂就座。因爲次對。命善曰。臣等雖碎首沫血。不得請則不敢退矣。予曰。卿等試思之。所謂懲討之義。亦有本末之分。顧今世道日壞。人心靡定。甚至鞫獄逆變。式月斯生。旣不能逆折奸萌。又未克鋤治根柢。而徒欲事執於一縷未絕之鄭妻者。是誠何故也。龜柱處分。予所以仰慰 慈心。不得不酌處者。而顧其罪惡。豈容議到於減等乎。若以龜柱處分。謂予之屈法。則予亦不知何以爲答。而至於鄭妻。縷命雖延。而便成未冷之屍。無足深憂。且以仰體鍾愛之意。旣令出陸。以其當日之罪惡。尙此屈法。今因議婚一事。而豈可加罪乎。判府事李福源曰。果若有罪。則雖在旣死之人。猶可追律矣。予曰。自右此等處。多用議親之例。故如世龍之妻。通問不絕云。而今則阻絕久矣。論其負犯。則專出於厚賊之慫慂。世豈有女送乎。命善曰。古有太平公主。而此則有浮於太平矣。予曰。至於大義理大隄防。雖不可屈法。而今因揆明輩獄事。遽然置辟於多年容貸之地者。決是難從之請。且大官體重。異於庶僚。輕始不可爭之事。終歸不得請之科。則國體徒傷。聲討不誠。事之無謂。執甚於此。從今以後。付之三司。無復煩請也。禮曹判書鄭昌順等曰。不下處分。實不勝抑基矣。予曰。此非廟謨。則備堂之懲討。前所未聞。以夏間事言之。備堂聯箚。大臣引義。世道國體。壞損無餘。且今番獄事。專以政院誤錯之致。至有大臣請對之擧。事端無實。聽聞徒駭。故以承候引接。亦以此意也。當初畿伯密啓時。似聞其所抵政院者。有若謄報矣。追後聞之。則初異於騰報之事云。然則政院之徑先請對。豈非不善爲之擧乎。及其設鞫之從。則囚供獄情。果不出於予之所料。不過鄕曲愚蠢之類。忍杖徑斃而已。此果何補於闡義理嚴懲討之政乎。今日卿等之登筵。謂因次對之便云。其說誠好。前旣一誤於政院之過擧。今又有卿等不緊之擧措。則以此以彼。國體則虧損無餘。人心則訝惑轉甚。卿等何不念及於此乎。卿等必欲固爭。則予雖終朝酬應。亦足可堪。而今若乍請於今日。中撤於明日。殆同臺問傳啓之爲。則予恐朝廷事體。終至無奈何矣。畢竟不得請之後。則卿等又將相率引嫌乎。今番則予亦決不曲從卿等之辭巽。而或不免有過擧也。卿等諒之。命善曰。事係懲討。不得不爾矣。予曰。決是不可從之事。而半日相持。迄無止泊。今雖不聽。後復爭執云者。尤豈成說乎。大臣請對。何等重大。鎭日入來。將如三司之詣臺乎。予之此言。實出衷曲。卿等諒之。命善曰。依前島配。則少洩輿憤矣。予曰。俄已悉諭。而予於卿等。豈容例語防塞乎。卿等須卽停退。以付三司。則三司之請。從當措辭下批矣。命善等曰。然則今下處分。似好矣。予曰。當有商量處分矣。左議政洪樂性曰。下敎中有過擧二字。殿下旣知爲過擧。則何可因臣等之罪。而故爲過擧乎。恐有欠於大聖人辭氣。深留聖意焉。予曰。予非曰必欲爲過擧。而卿言則大體好矣。予曰。備堂之尙未還差者。爲幾入乎。命善曰。方帶例兼堂上外。當爲還差者。有李命植金魯鎭李在協徐有寧金履素徐有慶尹塾洪良浩金文淳鄭志儉矣。予曰。先從崇品數人還差爲好。其中李命植金魯鎭李在協還差也。予詢尙衣提調朴祐源曰。玉帶何處奉置乎。祐源曰。奉置本院矣。予曰。玉帶中一片空缺處。可以改補乎。祐源曰。招問玉工。則非但模刻之爲難。同品之玉。無以求得云矣。輪對官以次奏職姓名訖。退出。
정조 8년 · 강
命長津陞爲邊地僉使。
정조 8년 · 목
領議政徐命善啓言。長津設邑事。諸議皆以爲。因其已設之鎭。陞爲僉使。極其便當云。重臣李性源處。以私書往復。則以爲一朝創邑。雖係重難。而暫勞永逸。實合便宜云。重臣此論。果是經遠之謨。作爲邊地僉使。差送諳鍊事務人。使之經理設施。然後更議陞邑。亦自未晩。令兵判。將臣得其可合人。另擇差出。至於久勤窠相換處。或云平南馬馬海蔚山三鎭中換窠爲好云。而平南馬馬海則乃是宣薦遞兒窠。相換不便。蔚山則旣非邊地。不過堂上武弁年限後差往之窠。不甚關緊。以此相換似好。亦令兵判更與諸將臣相議。後日登對時稟處事。諸分付。予詢將臣。訓鍊大將具善復曰。各道陞秩。多有已例。先試後變通設邑。亦未晩矣。從之。
정조 8년 · 강
命北兵營布木殖利。兵使論理啓聞。
정조 8년 · 목
領議政徐命善啓言。北兵營布木殖利事。退聞實數。則幾至六百同。以此分排於十邑。則一邑所受。將至六十同。欲除營校之舊瘼。反貽邑民之新弊。不知作穀一款之最爲無弊。北兵使必當詳悉便否利害。論理啓聞後。請更爲稟處。予詢將臣。訓鍊大將具善復曰。以布木殖利。各廳將校難支之弊。曾亦熟聞矣。更問本道帥臣。變通似好矣。御營大將李柱國曰。限三分二作米。一分置之本邑。恐末知如何矣。從之。
정조 8년 · 강
命鳳山等邑有廳軍陪行之例。釐革勿侵。
정조 8년 · 목
領議政徐命善啓言。黃海監司洪秉纘狀啓以爲。海州等十九邑陪把之役。以鄕吏書員資給糧馬擧行。而元無有廳軍責立之事。鳳山等四邑。果有有廳軍陪行之例。而其在一視之道。不可不釐革。故依他邑。以鄕吏書員代行。有廳軍則勿侵之意。定式云矣。永久遵行之意。請中飭。從之。
정조 8년 · 강
命錦營支放。劃給加分耗一千五百石。
정조 8년 · 목
領議政徐命善啓言。洪忠監司沈豊之以營樣凋殘。支放難繼。報請今年加分耗中。限三千石劃給矣。不可無推移之道。加分耗一千五百石。只今年取用事。請分付。予詢左相。左議政洪樂性曰。不可不酌量許施矣。予詢曾經道伯。徐有隣曰。目下事勢。無怪其如是論報矣。沈頤之曰。營穀多入於停退未捧之中。而將士支放。無他推移之道。其勢誠悶然矣。從之。
정조 8년 · 강
遞知經筵尹東暹權導[噵:I-PERSON]鄭昌順。
정조 8년 · 목
領議政徐命善啓言。當此經筵頻開之時。不可不備員。而其中尹東暹權導[噵:I-PERSON]俱是耆堂。鄭昌順本職劇務。多有相妨。所帶經筵之任。請幷許遞。從之。
정조 8년 · 강
命謝恩方物封裹。前期爲之。
정조 8년 · 목
禮曹判書鄭昌順啓言。勅行入京宣勅後。謝恩使當卽發行。而方物封裹。今若依前爲之。則當與勅行入京相値。待勅使渡江狀啓入來。前期爲之。似好矣。從之。
정조 8년 · 강
命勅行宴享。銀錚盤勿用。
정조 8년 · 목
尙衣提調朴祐源啓言。勅行宴享時。用銀錚盤。而庚辰年以後。無用之之事。今番則何以爲之。敎以。今則勿用也。
정조 8년 · 강
命前監司李在協敍用。
정조 8년 · 목
敎曰。聞其事實。不過生疏所致。前監司李在協敍用。
정조 8년 · 강
領府事金尙喆陳箚懲討。賜批。
정조 8년 · 목
箚略曰。鄭妻之自島移陸。實出於屈法之聖意。而凶腸逆肚。去而益肆。至於揆賊輩出。而此賊罪惡。尤不宜一刻容貸矣。毋拘私恩。亟允按律之請。臣之本症添劇。委身床席。懲討之請。亦未齊赴。重勘臣罪。以警具僚。批以。筵敎。想因諸大臣聞之。此不更煩。愼節殊用慮念。卿其安心。勿辭愼攝。仍命遣史官傳諭。
정조 8년 · 강
大司諫李獻慶陳疏乞遞。仍請臺啓更賜處分。賜批。
정조 8년 · 목
疏略曰。臺端一步。卽臣屢僨之地也。況今職望責任。比曩時所叨。不翅倍篵。加以宿病。當寒挾感。自力供仕。亦無其路。亟賜鐫遞。仍治臣罪。乞免之章。不宜贅他。而天討不容少緩。合辭未蒙允兪。世道之憂。容有極哉。惟此二啓。實循輿論。而幷不賜批而還下。臺啓無批。不可爲例。亦領收還。更賜處分。批以。所陳悉諭諸批。憲批究竟欲爲追下。卿其勿辭行公。
정조 8년 · 강
正言愼師稷陳疏乞遞。仍請尹載命削職還收。賜批。
정조 8년 · 목
疏略曰。聖上遇災求言。而未能對揚休命。鞫體疏虞窩窟自在。而不能碎首天陸。孤恩負國。罪固難逭。亟削臣職。仍治臣罪。臣方丐免。不宜贅他。而揆衡兩賊負犯何。如頑忍不服。徑斃杖下。未施肆市之典。莫遏輿情之憤。一介臺臣。斷斷無他。請臺發啓。言雖草草。可見公議之不泯。而殿下斥之以不緊。罪之以削職。豈意聖明之世。有此過中之擧也。亟收昨日所下傳敎。以光聖德。以振臺風。批以。所陳前已悉諭。尹載命處分還收事不允。爾其勿辭察職。
정조 8년 · 강
副修撰尹序東以母病陳疏徑出。㧗許救護。
정조 8년 · 강
命判義禁李命植等。更爲牌招。
정조 8년 · 목
因命植牌招啓辭。敎以。筵席旣諭處義太過。待明朝。更爲牌招。違牌勿爲呼望。又因執義兪彦修。掌令林道浩。持平李錫夏牌不進傳旨。敎以。何可無端違牌。此傳旨勿施。卽爲催促。
정조 8년 · 강
命公木作米。令廟堂考例草記。
정조 8년 · 목
東萊府使李頤祥以公木作米。不可視爲應行。更令任譯責諭差倭馳啓。敎以。令廟堂詳考許施年條及前例草記。
정조 8년 · 강
命來正月初一日祈穀祭躬行。
정조 8년 · 목
因禮曹啓稟。敎以。謹當躬行矣。
정조 8년 · 강
遞禮曹參判李得臣。
정조 8년 · 목
敎曰。贊禮與摠管。皆是陞殿之任。自有相妨。禮曹參判李得臣許遞。
정조 8년 · 목
備邊司以武臣課講。另飭該試官啓。敎以。孟朔講則臨講。而連次居首者。準職或加資。一次居首者。給馬帖。居不人。無論連次及一次。幷禁推。講規與賞罰。自來不過如此而止。回啓中。以申飭講誦爲言。然則當以背講改規乎。又以嚴明考課。以施賞罰爲言。然則每次居首。幷當一一陞職。而每次居不。亦當加等論罪乎。以此回啓施行。該曹難免眩於擧行。卽以草記。據實稟處。能麼兒講賓廳講。依回啓。着實勸課之意申飭。
정조 8년 · 강
命司謁崔泰峻決杖放送。
정조 8년 · 목
刑曹啓言。司謁崔泰峻決杖一百。黃澗縣徒三年定配。請卽爲押送。敎以。決杖放送也。
정조 8년 · 강
命判義禁李命植申飭行公。
정조 8년 · 목
政院以命植懸牌闕外。無意膺命啓。敎以。申飭行公。
정조 8년 · 강
判義禁李命植上疏自引乞遞。賜批。
정조 8년 · 목
疏略曰。前後筵敎。至爲勤摯。臣非木石。豈不知感。思所以轉動之計哉。特其遭羅奇怪。廉防至大。有不可放倒。今若怵畏嚴命。厭然冒出。則臣之縷縷仰陳。都不免飭讓之歸矣。懸牌朝房。已過半日。惶悶之極。求死不得。亟遞臣職。仍治臣韋。批以。筵敎丁寧。更何逡巡。卿其勿辭行公。○敎曰。判義禁批下。更卽牌招開坐。重臣處義。極爲過當。若此則一有所遭。皆將自劃乎。以今世道人心。此等處任其所之。朝廷將無供職之人。寧有是也。違牌切勿呼望。
정조 8년 · 강
以尹在醇爲執義。呂萬永爲掌令。權裕趙恒鎭爲持平。
정조 8년 · 목
敎曰。憲府臺諫未差之代。前望單子入之。待下批牌招署經。未署經守令。一司除署經。使之當日辭朝。
정조 8년 · 강
命勅使迎送時。排設上下。該曹量宣爲之。
정조 8년 · 목
因司鑰勅使迎送擧動時排設。依例上下手本。敎以。以令經費。不可如例上下。旣云有前例。雖啓下。令該曹量宜爲之。
정조 8년 · 강
命公作米五年退限。特爲許施。
정조 8년 · 목
備邊司啓言。考見謄錄。則公作米五年退限。始自順治庚子。便成前例。雖以近例言之。始則責諭。末乃許施。其在綏遠之道。恐不可一向勒持。特爲許施之意。請分付。敎以。特爲許施之意。分付萊伯處。
정조 8년 · 강
命前假注書尹羽烈附過放送。
정조 8년 · 목
政院啓言。擧條書納。毋踰三日。自是規例。而前假注書尹羽烈。過五日始修納。此已未安。至於格式做錯。字畵草率。猶屬細故。況於促敎之下。一味遲滯。尤極駭然。所當重勘。而本院請推外無他罰。何以爲之。敎以。此豈注書之罪。承旨若能各別嚴飭。幺麼新進所爲。焉敢如是遲滯乎。大抵近來承宣。惟以無言。爲諛悅堂后之妙方。以至新入之人。亦不敢開口致責。寧有如許事體。李祖承人品。固無能爲。洪仁浩之反又效嚬。抑何委折。右承旨則稍知院事。何乃一任下僚之所爲乎。此啓辭還給。更爲措辭書入。又啓言。近來堂后凡事。擧多稽忽。臣等不能察飭之罪。不勝萬萬惶悚。而雖以今番事言之。擧條明有定限。促敎不啻嚴截。而五日遲滯。漫不知畏。三更爛睡。了無動念。及其修納也。非楷非草。書法則有礙所見。或漏或衍。措語則不成體叚。若或有謹畏之心。豈致此駭異之擧。此而置之。則新進怠慢之習。無以少懲。當該假注書尹羽烈。所當重勘。而本院請推外無他罰。何以爲之。敎以。拿處。○因囚單子。敎以。渠則生疏所致。莫非承宣不能促飭而然。若令此囚照律勘處。左右副獨可倖免。此囚附過放送。
정조 8년 · 강
命儺禮郞廳李寬鼎汰去放送。注書朴能源嚴問口招。
정조 8년 · 목
義禁府啓言。儺禮都監郞廳李寬鼎原情。汎稱遲晩。請刑推得情。敎以。後弊所關。不可白放。儺禮郞廳兼任汰去放送。又啓言。注書朴能源原情。游辭漫漶。不爲直陳。所當請刑。而時任史官。請上裁。敎以。特敎口招。事體何等嚴重。而幺麼小官。冒犯無前之罪科。猶且極意粧撰。究厥情狀。萬萬駭痛。渠則渠儕流中。至殘劣最暗昩之人也。推詡者或以爲謹拙云。而觀於供招。乃敢巧辭飾說。反售欺隱之習。人固未易知者。政爲此囚準備語。上注書雖有申退前緣故出去之院規。必須往告堂上。待其從諾。然後出去。而此囚初不關由承宣。此已放恣。翌日廳坐。亦不仕進者。尤是前所未聞之擧。又聞政院言。此囚之出去。分明在望筒入啓之前云。供中說話。節節誣罔。以此以彼。詐不以實。於渠當律。而只令發配。何以懲他年少新進。其問委折。亦不可不詳査後擬律。此供辭勿施。待明朝。嚴問口招。又不直告。當限輸款。嚴覈取服。斷不可已。大抵近來法綱之弛。至於堂后事而極矣。姑從已發覺之事。先欲嚴査重勘。此意幷以添問目嚴問。
정조 8년 · 강
遣承旨詣 永陵。奉審摘奸。
정조 8년 · 강
以李致中爲禮曹參判。宋載經爲承旨。
정조 8년 · 목
敎曰。右贊禮。例以禮參爲之云。禮曹參判前望單子入之。又敎曰。都承旨前望單子入之。
정조 8년 · 강
遞持平李祉永。以林道浩爲掌令。李書九爲持平。
정조 8년 · 목
敎曰。雖値齋日。關係民事。未下直守令。皆令當日辭朝。全義縣監口傳差出。待下批。一體當日辭朝。署經命下。已至屢日。尙不擧行。此亦國綱所係。衆所共知情病外。無端違牌諸臺。一倂禁推。前望單子入之。待下批。卽爲牌招署經。又敎曰。疏批未下臺諫許遞。前望單子入之。待下批。一體牌招。使卽備員署經。
정조 8년 · 강
命差使員上來守令。皆令當日下送。
정조 8년 · 강
命承史月給蔘料幷停減。
정조 8년 · 목
敎曰。柳誼則午後進去。申後復命。今日 永陵進去承旨。午後若不復命。是不能馳往之致。烏可無警飭。近來承宣。太無恪勤之意。事事工於謀身。在院在家。了無一事對揚。惟以待漏仕進。待申公退。作爲一副當能事。可謂伴食尙書。此等承宣。徒費朔蔘。以供其口腹。殆非綜核之政。雖以史官言之。觀其貌樣。渠輩之不畏㥘 若此。筵語之從以不能審愼。亦可推知。如時囚罪人朴能源之孱暗者。尙此任其行止。惟意壞棄院規。外面知覺之稍勝於能源。而新入堂后。未諳揭壁受敎者。皆將以能源事爲可倣效。自歸干罪犯法之科。此豈細故也。自今承史月給蔘料。院規復舊間。特幷停減事。分付惠廳及該監。
정조 8년 · 강
以兪靖柱爲 永陵參奉。李善衍爲金義縣監。幷口傳也。靖柱初仕也。
정조 8년 · 강
命注書朴能源。仍囚待處分。
정조 8년 · 목
因更招原情。敎以。更招亦不成說。過齋後。更爲嚴問得情次。此供辭勿施。姑爲仍囚。以待處分。
정조 8년 · 강
重推館伴徐有隣。迎接都監堂上鄭一祥。儺禮都監堂上具明謙趙圭鎭。汰拿郞廳李光燮李鼎勳。
정조 8년 · 목
敎曰。儺禮都監郞廳幷汰去。又敎曰。館伴及迎接都監堂上儺禮都監堂上從重推考。當該郞廳拿處。
정조 8년 · 강
命犯夜別監李宗得。送兵判處決罪。
정조 8년 · 목
巡廳啓言。去夜犯夜人別監李宗得執捉。何以爲之。敎以。近來此輩無難犯夜。丙申以後。以夜禁一事。前後申飭。不啻諄複。而各營擧行。每有解弛之弊。至於本兵別巡。所以糾察巡廳捕廳及巡邏營門之勤慢。年來在本兵者。擧皆修擧。無敢或忽。而一自此兵判除拜之後。所謂門禁也夜禁也。許多可糾可察之事。隨處闔眼。每事結舌。要以苟守職次。倖免誚謗爲良計。在自己固祿之謀。雖似得宜。然諸臣之多少罪過。皆從避事中出來。日前以此。筵中亦有飭敎。而觀於近日門禁夜禁。兵判事殊甚莫曉。本兵之長。猶尙如此他。各營系論。許多犯夜人中。但捉此一掖隸。焉有如許班駁之政。此掖隸送于兵判處。使之詳量決罪。
정조 8년 · 강
遣承旨詣 宗廟。 景慕宮。奉審摘奸。
정조 8년 · 강
拿勘儺禮廳堂上具明謙等。罷大司憲沈頤之等職。重推兵曹判書李在簡。
정조 8년 · 목
敎曰。今番支勅。儺禮設行。蓋遵戊午已例。而初非得已也。向以半夜砲響之出於城內。因訓局草記。該郞廳及下屬。分輕重處分。渠輩雖是無賴之徒。若有一分省覺。當知嚴畏法綱之心。而至於昨今所犯。關係不輕。大抵昨日。卽近 陵忌辰坐齋日也。都監之應行諸事。猶且不能如例爲之。況以山棚高低城門私習事。肆然來稟政院。萬萬駭然。才有郞廳及邊首等處分。而今日又聞政院言。堂郞雖不赴坐。私習則如例爲之云。國忌街上動樂。自有定配之律文。遠 陵國忌。猶尙如此。況昨今致齋事體。又何等莫重。則該都監擧行。萬萬駭然。向日砲聲。旣在左邊。昨今動樂設戲。又在左邊云。而昨日來稟。兩邊固無異同。儺禮堂上具明謙趙圭鎭。待勅使回還後。令該府拿問重勘。該郞旣已汰去。雖無可論。迎接都監堂上以下。若能申飭。豈有是也。亦幷從重推考。昨日習儀時。往見堂郞。已令査啓。而干犯各人等待推捉。過齋後嚴治。○訓鍊都監啓言。 永陵忌辰齋戒自別。而儺禮廳私習。必於昨日設行。至於張樂。事甚驚駿。進參堂郞。卽具明謙趙圭鎭李光燮李鼎勳。細樂手。卽六軍門移付中。抄出善手。各登左右山云。堂郞之初不審愼。又不禁止。宜有重勘。臣營細樂手。亦參其中。不勝惶恐待罪。敎以。大抵縉紳間。名敎日就掃地。豈特昨今日設棚張樂一事爲然。然堂郞之躬參身犯。猶是意慮之所不到。觀此草記。始知本事委折。良亦痛駭。我朝素尙禮義。國忌行素。始自先正。而無論正日齋日。街上動樂者。邊遠不限年定配。著以爲法。昭載大典。爲今日廷臣者。不知昨今日之爲坐齋。是誠不成說。若曰知而故犯。其罪何居。所謂堂上。雖曰武弁。俱是已躋宰列者。至於郞廳二人。一是訓正。一是訓副。無非堂下極望。而率皆無難犯科。張樂之不足。至於設棚。設棚之不足。甚至以私習之意。來告政院。要卽轉稟該都監。不但看作當行之事。政院亦不能據理退斥。士大夫風習至此。寧不寒心。邊首之刑配。邊人之拘因。徒歸屑越之科。該廳堂上具明謙趙圭鎭。卽遣宣傳官。爲先奪符。與郞廳李光燮李鼎勳等。幷下義禁府拿問。使之準法勘處。設置法司。所以糾察法外禁條。而城內官府。有此無前駿悖之擧。始不能防戢。終不能論勘。此等法司。直一冗官。決不可置而不論。大司憲沈頤之。掌令林道浩。刑曹判書鄭好仁。參判申益彬。參議李集斗。漢城左尹沈有鎭。右尹李鎭恒幷罷職。或在家或在闕中。未及聞知。事勢固然。事在本都監。不可全然無飭。迎接都監堂上館伴。爲先越俸五等。都廳亦爲爲先從重推考。以儺禮之弊筵白。惟卿一人。況工人之差送。在於設都監之初。卿則勿待罪。旣有各營工人處査啓之命。則御廳草記。與本局後先入徹。惟兵曹草記最晩入啓。此等事悚然駿然之心。孰謂文宰反後於武將。兵曹判書李在簡從重推考。○政院啓言。右捕將趙圭鎭奪符次。宣傳官李懋委往。則該大將只佩命召。不佩大將牌傳令牌。故先爲奪符。而大將牌傳令牌追納矣。圭鎭之不兼佩。李懋之徑入來。俱極驚駿。圭鎭捉重推考。李懋所當重勘。而本院請推外無他罰。何以爲之。敎以。大將牌傳令牌之所重。果何如。始初設置。最先於近來所用各樣符信。以是之故。年前提及此事。無敢使之暫時不佩。今日趙圭鎭之闕外奪符也。只納命召。至於此兩牌。留置家中。初不持來。本罪之外。卽此一端。萬萬痛駭。兼佩果甚難事。況有飭敎之後。無難犯禁。不可以推考薄勘。以懲其肆然不佩之罪。且號牌不佩。律至徒配。況此莫重將佩牌乎。嶺海渠固甘心。而本事固未究竟。待結末。當加等嚴勘。拿問時。此一款。添問目取招。李懋則但取佩持之命召以來。猶勝於聽他囑托。故爲逗留。待其自家中取納。別無論罪之端。分揀。
정조 8년 · 강
命御營大將李柱國兼察左右捕將。
정조 8년 · 목
政院啓言。左捕將具明謙右捕將趙圭鎭拿問事命下矣。權察何以爲之。敎以。御營大將牌招。兩邊大將。幷令兼察兼佩。
정조 8년 · 강
命邊首卓文漢金珍彬不限年定配。
정조 8년 · 목
刑曹啓言。儺禮廳邊首等。勿拘齋日照律。金珍彬鍾城府。卓文漢碧潼郡。定配所押送。敎以。國忌日動樂。法文不但以邊遠定配磨鍊。渠輩向日砲響事。不知懲畏。昨日則來告私習。今日則如例習樂。國有法綱。安敢乃爾。其中卓文漢稱名漢。卽向日特放之漢也。再犯重罪。尤極痛駭。厥漢嚴刑。今日內發配。而適値齋日。不可用刑。分付咸鏡監司處。除尋常各別嚴刑。押送配所官。金哥漢。移配他道。今日逃躱之類。若不捕捉。寧有如許國綱。今日內若不捕納。儺禮都監堂上。當嚴處。亦令三營門各別跟捉。幺麽此輩。豈可不能以其法勘處。政院嚴飭。又啓言。卓文漢不限年邊遠定配於慶興府。金珍彬機張縣不限年定配。幷押送。
정조 8년 · 강
命邊人工人等。過齋後。嚴棍放送。
정조 8년 · 목
訓鍊都監啓言。儺禮廳邊人中。申福同一漢先捉。嚴囚北營。敎以。卿營及兵曹禁御兩營。捉來邊人及工人等。過齋後。卿開坐公廨。一幷捉致。分輕重嚴棍後放送。其中無犯人。分揀放送。○禁衛營啓言。儺禮廳邊人崔聖大等三名。又爲捉囚本營。敎以。與已囚諸人等。過齋後。移送訓將處。○御營廳啓言。儺禮習儀時。左右捕將郞廳。俱爲進參。國忌日張樂。萬萬驚駭。幷令該府拿處。細樂手等。已自龍虎營捉去。而禁營樂手。有此冒禁。臣不勝惶恐。敎以。已於訓局草記。詳諭矣。拘囚諸人等。過齋後。移送訓將處。
정조 8년 · 강
兵曹以儺禮習儀進參堂郞査事。及敎鍊官等嚴囚啓。
정조 8년 · 목
該曹啓言。儺禮習儀時。左邊堂郞先爲進參。右邊堂郞追到於儺禮還入之時云矣。敎以。難有先進追詣之別。追詣者旣不能據理挽執。處分豈可區別。俄因訓局草記。已下敎矣。卿身在闕下。査事之反後於訓御兩營。果何委折。卿則已令推考。此後凡有命令。劃卽奉行。俾無如前茫昩之弊。又啓言。依下敎龍虎營敎鍊官鄭學基。細樂手兪福相等。嚴囚本營。敎以。他營門次知敎鍊官。旣不幷爲拘囚。本營敎鍊官放送。各人等仍囚。依訓局草記批旨。過齋後。移送訓將處。又啓言。儺禮用樂人等。過齋後勘處次。嚴囚本營。而旣是左邊所管。當該大將。不可無警。請推考。敎以。捕將已處分矣。
정조 8년 · 강
禁推持平李書九。分揀儺禮郞廳李光燮等拿處。
정조 8년 · 목
因書九牌不進傳旨。敎以。禁推傳旨捧入。又因李光燮李鼎勳拿處傳旨。敎以。旣已汰去。拿處則分揀。
정조 8년 · 목
予曰。昨今儺禮都監擧行。不可以使聞於隣國也。有防曰。非但儺禮都監之失。着政院之不得退却。萬不成說矣。
정조 8년 · 강
命邊人依成册盡捕。
정조 8년 · 목
訓鍊都監以邊人咸三得捕捉嚴囚啓。敎以。卿營外。更無捕捉之草記。一依該廳成册。果無一名遺漏者乎。不捕則已。旣捕之後。或捉或漏。徒歸屑越。以此知悉。嚴飭儺禮都監及禁御兩營。使之盡數捕納後。以畢捕捉之意草記。
정조 8년 · 강
飭儺禮都監分定擇縱之弊。